د افغان شعیه علماو د شورا مشر شیخ اصف محسني مړ شو
د افغانستان د شعیه علماو د شورا مشر او پخوانی جهادي شخصیت شیخ محمد اصف محسني پرون دوشنبه.
نوموړی په ۱۳۱۴لمریز کال کې په کندهار ولایت کې زېږیدلی و، چې په افغانستان کې تر لومړنیو زده کړو وروسته، د نورو دیني زده کړو تر سره کولو په هدف عراق ته ولاړ. هغه د ۱۳۵۸کال په لومړیو کې د ایران قم ښار ته سفر وکړ او له څو نورو ملګرو سره یې د حرکت اسلامي په نوم ګوند جوړ کړ. نوموړی چې خپله د څو کلونو لپاره د دغه ګوند مشر هم و، د ګوند له نورو غړو سره یې هغه مهال د شوري اتحاد پر ضد جګړه پیل کړه. دغه پخوانی افغان جهادي شخصیت د ډاکټر نجیب د حکومت تر ړنګېدو او د مجاهدینو د خپل منځي جګړو تر پیلېدو وروسته پاکستان او بیا ایران ته ولاړ چې د طالبانو د نظام تر سقوط پورې په ایران کې و. هغه د طالبانو د نظام تر سقوط وروسته بېرته افغانستان ته راغی چې تر ډېره د سیاست پر ځای په دیني زده کړو، د کتابونو په لیکلو او نورو فرهنګي فعالیتونو بوخت و. تر دا مهاله د نوموړي له ۶۰ څخه زیات کتابونه چاپ شوي دي. دغه پخواني جهادي شخصیت په کابل کې د خاتم النبین په نوم یو فرهنګ مرکز، خاتم النبین پوهنتون او د تمدن په نوم ټلوېزیون یې هم لاره. هغه ته د پخواني افغان ولسمشر حامد کرزي لخوا د اکاډمیسین نښان چې د افغانستان تر ټولو لوړي علمي نښان و ورکړل شو. د افغان ولسمشر محمد اشرف غني په ګډون ګڼو سیاسي او جهادي مشرانو د نوموړي پر مړینې خواشیني ښودلې ده. ولسمشر محمد اشرف غني هغه د افغانستان یو ستر دیني عالم بللی او زیاته کړې ده چې هغه د شوروي اتحاد پر ضد جهاد کې نه ستړې کېدونکې هڅې کړي دي. هغه نن سې شنبه په کابل کې خاورو ته سپارل کېږي.